**צׅלוֹ של האובייקט בחדר הטיפולים עם ילדי אומנה:**

**גילויי ה'ידוע שלא נחשב' על פי ספרו של כריסטופר בולאס**

**בפסיכותרפיה של ילדי אומנה**

**הרצאה בכנס '*עקבות מטושטשים מהילדות המוקדמת*'**

**של שירות האומנה במכון סאמיט. מאי 2016**

**מיכל גולדברג – פסיכולוגית קלינית מדריכה**

בוקר טוב – פותח את הלב לראות קבוצה גדולה של אנשים המבקשים להעמיק את החשיבה ביחס לילדי אומנה.

בהרצאה היום אני מבקשת להציג כמה רעיונות תיאורטיים שהמשיג כריסטופר בולאס בספרו החשוב: "צלו של האובייקט – פסיכואנליזה של הידוע שלא נחשב" ובאנגלית – The Shadow of the object – Psychoanalysis of the Unthought Known, שיצא לאור ב- 1987. ולאחר מכן, להתחקות אחרי גילויים של חשיבתו של בולאס בתיאוריהם של פסיכותרפיסטים מהמרכז הטיפולי של שירותי האומנה של מכון סאמיט, המטפלים בילדים שהוצאו מביתם, והושמו בסידור חוץ-ביתי אצל משפחות אומנה.

בולאס הוא פסיכואנליטיקאי אמריקאי, במקור, שעבר להתגורר בלונדון ומשייך עצמו לזרם הבריטי העצמאי. בכתיבתו הוא נשען רבות על רעיונותיו של ויניקוט ותיאורטיקנים אחרים מאסכולת ה'עצמאיים' (The Independent group or Middle group). לצד עבודתו כאנליטיקאי, הוא עבד למשך שנים עם ילדים אוטיסטים וסכיזופרניים ובמחלקות סגורות בבית חולים פסיכיאטרי, ובמבוא לספר הוא כותב שלמד מעבודתו עם ילדים אוטיסטים וסכיזופרנים להקשיב ***לאותו חלק של הנפש החי בעולם, שאין בו מילים***. הילד האוטיסט, לפי בולאס, משכן עצמו בתוך האחר ומאלץ אותנו, מי שמקשיב ורוצה להבין, לחוות את הנפש של הילד האוטיסט, ללא שפה.

על בסיס ניסיון זה, להבין את היסודות הלא מילוליים של הנפש, בולאס גם מטפל במבוגרים. באנליזות שהוא עורך, הוא מתחקה אחרי ייצוגים עכשוויים של חוויות ראשוניות, טרום מילוליות, שלא עברו מנטליזציה, מתחילת חייהם של מטופליו.

בולאס בחר שתי כותרות לספר שלו. בראשונה, "צילו של האובייקט" יש שימוש בייצוג ויזואלי של צל שחור, המשאיר חותם כהה על האני, מבלי יכולת לדעת למי במקור הצל הזה שייך... אם נשחק קצת עם הדימוי הזה... נחשוב על צל, כנוכחות, הנוצרת כתוצאה מחסימה של האור, כלומר הצל של האובייקט הוא חלול וחסר. הביטוי נלקח, ממאמרו של פרויד משנת 1917 "אבל ומלנכוליה". המאמר המכונן של פרויד נכתב במהלך השנים המחרידות של מלחמת העולם הראשונה, והוא עוסק בתיאור ההבדלים המשמעותיים, בעקבות אובדן של אדם קרוב בין תהליך אבל נורמטיווי למלנכוליה כאובה ומדכאת, המצביעה על יחסים מורכבים עם האדם שאבד. השאלה של פרויד ביחס לתהליכי אבל בריאים לעומת פאתולוגיים רלוונטית מאוד לעבודה שלנו עם ילדי אומנה, שתהליכי ההתקשרות הראשוניים שלהם אל הוריהם היו לרוב רוויות בחוויות אימה וסיכון, מלֻוות בפרידות רבות טראומטיות, טרום זמנם. ואם נמשיך עם הדימוי הויזואלי של הצל, נוכל לחשוב על וֶו'נדִי דרלינג מפּיטֶר פֶּן, שתופרת בחזרה לפיטר את הצל שלו אחרי שהכלב קרע אותו מעליו. כך גם בטיפול, יציע לנו בולאס, אולי נצליח לתפור את הצלליות בחזרה לאובייקטים, לאימא ולאבא הביולוגיים, שיצרו אותם.

בכותרת השנייה של הספר— "הידוע שלא נחשב", בולאס ממשיך ברוחו של ויניקוט וממשיג לנו מצב פרדוקסאלי בו משהו ידוע, אבל אין לו עדיין ייצוג במחשבות... אולי הידוע שלא נחשב דומה להוויה של אדם וחוה בגן העדן טרום אכילתם מעץ הדעת.. הם היו יצורים מיניים מבלי לדעת זאת, ומבלי להתבייש במיניות של עצמם.

בספרו, צילו של האובייקט, בולאס, מתחקה אחר הרישומים המוקדמים של האמא או של האם-סביבה לפי ויניקוט, על התינוק. רשמים ראשוניים אלה הם בהשאלה מפרויד, הצל של האובייקט המוטל על העצמי, משאירים עקבות אחריהם אצל הילד, הנער והמבוגר. האובייקט יכול לפי בולאס, להטיל את צילו, מבלי שהילד יהיה מסוגל לעבד את היחס הזה, לייצג אותו במילים, לחשוב אותו ולזכור אותו. המושג "הידוע שלא נחשב" The Unthought Known, מתאר אזורים נפשיים בהם תחושות, רגשות וחוויות משפיעים על זירות שונות בחיי המטופל, מבלי שהמטופל יכול לדעת עליהן באמצעות מילים ותודעה. בולאס מסביר כי ילדים הגדלים בתוך חוויות משפחתיות שהן מעבר להשגתם ולהמשגתם, כלומר, ילדים הגדלים בתוך משפחות בהן האווירה והיחסים הם טראומטיים, אינם מסוגלים לארגן חוויות אלה לפנטזיות המחזיקות בהכרה את האירועים והדמויות, והטיפול בחוויות המורכבות אלה גדוש באי הבנה, ואי יכולת להסביר לעצמם, ולאחרים, מה היה שם. מדובר בחוויות שנשארות במעין הקפאה או אגירה של מצבי עצמי, שעוד לא עברו התמרה, והן מפעילות את הילד עד להזדמנות שאולי בטיפול אצל הורי האומנה, ובטיפול הפסיכותרפי, ישתחזרו המרכיבים הרגשיים הטראומטיים של האינטראקציות המוקדמות, יקבלו פירוש, והזדמנות להכלה והתמרה.

בולאס חושף ברגישות יסודות פוצעים של היחס האימהי בעבר, שמשתקפים בהווה בטיפול. בסיפרו, הוא מחדד את היכולת שלנו, המטפלים להקשיב, לקלוט ולתפוס בטיפול חוויה *שהיא "ידועה" אך לא נחשבה*, מהיחסים המוקדמים והראשוניים של המטופל עם אימו והעולם, למרות שהמטופל כמובן לא ינכיח אותה בעזרת תודעה מספרת ומודעת. בהרצאה היום אנסה להתמקד במספר המשגות של בולאס המכוונות לקלוט עדויות, עקבות ושאריות מטושטשים של יסודות הטיפול ההורי במטופל.

לפני שניכנס לדון ברעיונות של בולאס, אני מבקשת להקרין כאן את סצינת הפתיחה של הסרט התיעודי "בייביז" של הבמאי תומאס באלמס שעוקב אחר גידול תינוקות, מארבע תרבויות שונות ברחבי העולם, בשנה הראשונה לחייהם. הנה הסצינה: <https://youtu.be/dcTod0ESVHA>

ברשותכם, אני רוצה להשתעשע עם סצינת הפתיחה ולשתף אתכם באסוציאציות הפרטיות שלי, בניסיון להיכנס לתוך עולם הצלליות של האובייקט על פי בולאס.

התמונה הראשונה בסרט מפגישה אותנו עם משחק ילדים. וכמו שויניקוט המשיג עבורנו, משחק מתפתח באיזור המעברי שנוצר באיזורי החפיפה בין העצמי של הילד לשל אימו. המשחק היצירתי משלב בין אלמנטים שהאם מייצגת במציאות שבחוץ, לאלמנטים מתוך עולמו הפנימי של הילד. בתמונת הפתיחה, אנחנו רואים שני ילדים חובטים באבנים כדי לכתוש אבקה, במהלך המשחק מתפתח ריב מר מי ייקח לעצמו את בקבוק הפלסטיק, וכמו שראינו, כל האמצעים בריב, כשרים.

אני רוצה לשאול? מה המשחק הזה שהילדים משחקים? מה מענג בו? למה הבקבוק נהפך לכל כך נחשק?

מיד אחרי המשחק ושברו, הבמאי לוקח אותנו כמה חודשים אחורה ומציג בקלוז אפ, בוא נקרא לזה, קלוז-אפ "גניקולוגי" אישה מאוד בהריון שכותשת אבקה במקצב ובעוצמה דומה לשל זו של הילדים מקודם, ומעסה את האבקה על הבטן ההריונית שלה.

למה הבמאי בוחר לחבר את הרצף הזה מההווה לאחורה בזמן? ומה הקשר בין סצינת המשחק והריב של הילדים לאישה ההריונית שכותשת אבקה אדומה?

אני אנסה לטעון שהבמאי תומאס באלמס מתחקה אחרי הצללים, הצלילים, התחושות והמקצב, שהילדים שמשחקים בסצינה הראשונה, נקשרו אליהם כבר מהרחם. ייתכן כי המשחק שלהם מֵשָלב בתוכו הרבה אלמנטים לא מודעים של אימא שלהם, קולות, תנועות, צלילים, ריכוז וקצב אופייניים לאימם. ואולי בקבוק המריבה, המאבק האלים על בקבוק הפלסטיק, הוא בעצם סוג של ריב שהתפתח בגלל הנוכחות הסימבולית של אימא באוויר, אולי הם רבים למי יש כאן יותר בעלות על אימא, או בעלות על השד של אימא, ואולי לא כמובן – הרי 70 פנים לתורה. ובכלל, חשוב לי לומר, שהרבה מהטקסטים שנקרא היום ביחד, יכולים להתפרש באופנים רבים ושונים, אני אנסה לקרוא אותם דרך שלושה מושגים של בולאס, אך ללא ספק החומרים רוויים ברבדים רבים, שלא נוכל היום להתייחס לכולם.

ובחזרה לישראל... בעזרת מספר וינייטות, שאקרין על המסך של מטפלים מהמרכז הטיפולי של שירות האומנה של סאמיט, אנסה להדגים את רעיונותיו של בולאס ולחדד את היכולת שלנו לקלוט את השאריות מאז, את העקבות המטושטשים מהילדות המוקדמת, את הידוע שלא נחשב בנפשם של ילדי האומנה, שנים אחרי הוצאתם מהבית, וסידורם במשפחות האומנה. ולפני שאתחיל, אני רוצה להודות מקרב לב, למטפלי המרכז שנענו לבקשה שלי, ושיתפו אותי בעבודה המאתגרת עם הילדים שמגיעים אליהם לטיפול, כולנו ביחד, בהובלתה של מיטל דרימר, מנהלת המרכז, עובדים קשה מאוד, להעמיק את הבנתנו של עולמם הפנימי, וחייהם המורכבים של ילדי האומנה.

בפרק הראשון בספר בולאס מציג את המושג:

"**האובייקט המתמיר**" **– THE TRANSFORMATIONAL OBJECT**

בהמשך למושג של ויניקוט אם-סביבה, בולאס מתאר את היחסים הראשוניים של התינוק עם האם כ***תהליך אימהי***, ולא בהכרח, כקשר בין שני סובייקטים.

התינוק בשלבים הראשונים לחייו, שאימו, מרימה אותו, מאכילה ומחתלת אותו, משחקת, מרגיעה ומרדימה, חוֹוֶה אינסוף של חוויות, המחוללות בו שינויים בעולמו החיצוני והפנימי. חשיבותה של האם בשלבים ראשוניים של החיים כאובייקט, כ'אימא', פחותה מחשיבותה כתהליך מתמשך של תמורות, גדילה ושינויים במציאות הפנימית והחיצונית.

עבור התינוק, בתחילת החיים, האֵם, לפני שהתגלתה כאישה נפרדת, שהוא מזָהֵה, וקשור אליה, פועלת בחיי הנפש של התינוק, כמקור לתמורה ומעברים בין מצבי עצמי. השפעתה העיקרית היא באופנויות השונות בהן היא משנה את העצמי של התינוק נניח ממצב של בכי בעריסה, חוסר נוחות ורעב, להיותו פתאום מוחזק בידיים, יונק ונרגש לצלילי הדיבור שלה. התינוק מזהה חווייתית את האובייקט המתמיר (כלומר האימא, שהיא האובייקט המתמיר) עם תהליכים המְשָנׅים אותו, ומחזקים את העצמי המתפתח שלו. גם בבגרות העצמי (של כולנו) ממשיך לחפש אחרי אובייקטים שיפעילו מחדש חוויות של צמיחה וגדילה, טוטאליים אך טרום מילוליים. החיפוש אחר חווית האובייקט המתמיר בבגרות יכולה לבוא לידי ביטוי בחיפוש אחרי חוויה רגשית חזקה, שתחולל שוב, כמו בתחילת החיים את החוויה המדהימה הזו של צמיחה והשתנות, של התחזקות ומוגנות. כך למשל, אמונה באידיאולוגיה מהפכנית או אמונה דתית שתחולל שינויים מיטיבים, בחירה לעבור למדינה חדשה, רכישה של מכונית חדשה, הסבה מקצועית לקריירה שנייה, צפייה במופעי מוסיקה ותיאטרון, התאהבות, שיפוץ הבית, הימורים, חופשה בחו"ל הם כולם דוגמאות ליוזמות ופעולות שעשויות לשקף חיפוש אקטיווי של האדם, אחרי חוויות ראשוניות דומות לחוויות היסוד עם אובייקט מתמיר, שעוזרות לעצמי להתגבש, להשתנות ולהתחזק. יש מי שיחפש במקום עבודה חדש, כר להתפתחות וביטוי למשאלה לשינוי משמעותי בחיים, ויש מי שיחפש בהימורים בלאס וגאס חוויה טוטאלית שתשנה את החיים באופן דרמטי מהקצה לקצה. אצל ילדי האומנה בטיפול, נחפש לזהות ניסיונות להשתמש במטפלת כאובייקט-מתמיר, המאפשרות לו צמיחה והתחזקות בזכות ההחזקה הכוללת שלה של הסיטואציה הטיפולית. ברגעים אלה המטפלת מאפשרת אווירה מיוחדת, נוכחות אימהית אמפטית, חוויות חושיות של קול, קרבה, הקשבה סיפוק והחזקה, והזדמנות לילד להתפתח, להשתנות ולגדול. **חוויות החיפוש אחרי אובייקט מתמיר, טוען בולאס הוא חיפוש אין-סופי אחר דבר מה בעתיד, שמקורו בזיכרונות מהותיים בעבר.**

בואו נקרא איך מ' מתארת את הטיפול עם ולדי: **חשוב לומר שכל המקרים שיובאו טושטשו על מנת לשמור על חיסיון הילדים והמשפחות כולל שמות ופרטים מזהים.**

ולדי בן 8, באומנה קרוב לשנה, שהה בקלט שנה אחת קודם לכן. ולדי הגיע בגיל 5 לישראל עם אימו, מברה"מ לשעבר. בארץ, אימו הכירה בחור שהיה אלים כלפיה, וכלפי ולדי. ולדי הגיב בהתפרצויות זעם בעיקר במסגרת החינוך, שם היה אלים וסוער מאוד.

יצירת הקשר עם ולדי היתה איטית, שיחקנו הרבה כדורגל ולאחרונה הוא החל לתפור. *כאשר בתחילה לא הבין את המשמעות, שהתפירה בעצם מחברת בדים יחד, וכשגילה את הקסם הוא רוצה לתפור הרבה.*

התפירה נעשית על ידו, ואני אוחזת את הבדים, אנחנו יושבים מאוד קרוב ומתאמצים יחד. ולדי החליט שבכל פעם שהמחט קרובה אליי, ועשויה להינעץ בי הוא נותן צווחה כזו שתזהיר אותי "אוווווווו", ולפעמים המחט אכן דוקרת אותי ללא התראה מוקדמת. ואז הוא אומר: "הייתי צריך לצווח"...התוצאה מרגשת מאוד את ולדי, והעובדה שאכן הוא תופר, ואפילו יוצאת כרית קטנה ורכה מלאה בספוג נעים מרככת אותו. אבל אז תיכף הוא ממציא משחק, שבו מי שמתבלבל חוטף כרית בראש...

החוויה המרגשת המתוארת כאן היא של ולדי, שלא יודע בכלל מה זה תפירה, ובוודאי לא יודע, שהוא מסוגל בעצמו לתפור, וליצור כמעט יש מאין, כריות רכות. בהתחלה הוא מגלה בזכות המטפלת שלו, שמחזיקה לו את שתי חתיכות הבדים, **שמה שהוא עושה נקרא תפירה!** ולדי קודם לומד שיש כזה דבר תפירה בעולם, ובעקבות הגילוי הוא גם לומד מיומנות חדשה, שגורמת לו אושר וסיפוק עצמי. אנחנו גם רואים שעם הצמיחה וההתחזקות שלו עולים אצלו דחפים תוקפניים הבודקים את עמידות המוצר והמיכל, שמאפשרים לו לתפור, מלכתחילה. **גילוי של עולם התפירה אצל ולדי מזכיר חוויות צמיחה והתפתחות עם אובייקט מתמיר, כאשר הנוכחות של המטפלת מסייעת לו ללמוד את העולם, לרכוש מיומנות חדשה, להתמיד בה, ולזכות בסיפוק של ילד שלומד בהדרגה, לשלוט ולהפעיל את העולם שחי בו, ילד שרוכש דרך נוספת ליצור, ולהשאיר חותם, שמשמח אותו ואת המטפלת שלו.**

דוגמא אחרת, לחוויה של השתנות וצמיחה בנוכחות אובייקט עולה מהתיאור הבא:

המטפלת ע' מתארת חלק מפגישה עם שחר בת ה- 7, דרכה נוכל לקבל טעימה של אווירה עתיקת יומין, של התאמה מיטיבה בין אימא לתינוק:

שחר של ע'

שחר בכיתה א' מתחנכת בבי"ס לחינוך מיוחד. נולדה עם תסמונת אלכוהול עוברית, לאם נרקומנית. סבלה מסיבוכים בריאותיים רבים בינקותה, והייתה מאושפזת בשל כך בשנה וחצי הראשונים לחייה. לאחר אשפוז ושיקום ממושך בבית חולים, הועברה לאומנה בגיל שנה וחצי. קשה מאוד להבין את שחר. כמעט בכל משפט שלה יש שיבושים, שפוגעים ביכולת שלי להרגיש בטוחה, שאני מבינה אותה.

מתוך הפגישה: היא פונה לצבעי הגועש, ומורידה אותם לשולחן. אני קמה לעזור לה ומביאה צלחת פלסטיק בשבילם. היא אומרת משהו, ובאה לשים את הצבעים. אני יושבת לידה, ואומרת לה שתבחר מה שתרצה, ואני אשים ממנו בצלחת. האינטראקציה בינינו נעימה, ואני חשה גם אֲשְמה קלה פתאום, שאני לא סומכת עליה, לשפוך את הגועש בעצמה. ובכל זאת אני מתחילה, ושמה את הצבעים, שהיא אומרת לי. אחרי כמה צבעים שאני מילאתי בצלחת, אני כבר מאפשרת לה לשים בעצמה, והכול בסדר... היא לא משפריצה על הרצפה, ולא על עצמה, ולא שופכת כמויות ענק...

ע' המטפלת: (אחרי ששמנו את כל הצבעים כמעט) את לא רוצה שנשים לבן?

שחר: לא. את זה נשים בצד. איפה יש....

ע' המטפלת: הנה, הבאתי מכחולים. קחי. אנו ישובות זו לצד זו ומתחילות לצבוע. אני צובעת ברוגע ונהנית, כמעט לא מביטה על הציור שלה. אני שמה לב, שהיא צובעת את הדמות כולה בלי לשים לב לקווי המתאר. אני בשלי. תוך כדי הצביעה, שחר מתחילה לשיר. שיר של צבעים ששרה בפעם הקודמת, וממש אהבתי. לא הכרתי את השיר והוא הולך בערך כך: "אני לוקחת צבעים... בכחול צובעת... בירוק צובעת עצים, בצהוב... את השמש..." אני לא מבינה את כל המילים וחלקן לא הגיוניות אבל המנגינה ממש יפה ובעיקר- אני נהנית לשמוע אותה שרה את השיר ואני מצטרפת אליה. היא מאפשרת לי.

ע' המטפלת: שחר! את יודעת, את ממש שרה יפה!

שחר: תודה (או שדמיינתי שאמרה את זה...) וממשיכה בשלה....

היא מסיימת לצבוע לפניי, וקוראת לי לסיים לעבוד. אני מבקשת ממנה (כמו תלמיד שמבקש מהמורה) עוד קצת זמן כדי לסיים, והיא מאפשרת לי, מסתכלת עלי בשקט. חשבתי לעצמי תוך כדי כמה כיף שהיא מאפשרת לי. לאחר שהביטה בי צובעת, הציעה (או שאני?) להצטרף אליי וצבענו ביחד. בין לבין לקחנו מהחימר, והדבקנו על הציורים הצבועים...

שחר: טוב סיימנו. לסדר... לנקות... אני הולכת לשטוף. היא לקחה את הצלחת והמכחולים והלכנו לשירותים. ראיתי שהיא מערבבת את צלחת הצבעים מתחת למים ולא מצליחה (או שלא רוצה) לנקות. אמרתי שאעזור במכחולים בינתיים, והיא שתקה, ואיפשרה לי. המים המשיכו לזרום על צלחת הצבעים. הרגשתי קצת מבולבלת במצב הזה. לא ידעתי אם היא מתקשה לנקות, או שהיא מתבוננת מוקסמת, מהמים הנשפכים.

התיאור החמים והנעים של ע' את הצביעה המשותפת נשמע לי כמו תיאור של אם ביום מוצלח בחופשת לידה. אפשר ממש להרגיש את ה- GOING ON BEING – ה"ההיות המתמשך" של ויניקוט, ללא הפרעות של שניהם בסיטואציה. ע' מרשה לעצמה להניח למשימות הכביכול "פסיכולוגיות", היא לא מחפשת להבין ולפרש, ושחר תחת ההשגחה של ע', מתערבבת עם עולם הצבעים, הצלילים, התנועות, התחושות והמים ביחד ולחוד מהמטפלת שלה. ע', חוששת בהתחלה, ולא בטוחה שמתאים לה לאפשר לשחר להשתמש בצבעי גועש עם ע' (הבחירה לכתוב גועש בע' היא של המטפלת) זה עלול להיות גועלי, או גועש מדיי, ואז בהדרגה שחר מתגָלָה לע', כמו שלא פעם הורים מגלים, ששחר כבר כן יכולה לבד למזוג לעצמה את צבעי הגואש, שהיא כבר מספיק גדולה ומוֻוסתת. גם שחר, מגלה את ע', ונענית לבקשה של ע' להמשיך לצייר עוד... ההנאה היא הדדית, מתפתחת שירה בחדר, המילים לא כל כך מובנות אבל הטון הרמוני ונעים. הדיאדה של שחר וע' נעה לה בין פעולות מאורגנות של צביעה, סידור, ניקיון לאיכות של הוויה ראשונית יותר, רוויה בטרנספרנס וקאונטר-טרנספרנס ינקותיים ואימהיים. שחר , בגיל 7, זוכה לפתח יחד עם ע' המטפלת שלו, מצע וכר מאוד ראשוניים של חיבור, שותפות והתפתחות. המטפלת בעזרת ההחזקה שלה את הסיטואציה הטיפולית מייצרת מחדש תהליך של צמיחה וגדילה עם אובייקט מתמיר.

**פרק 6: מצבי רוח ותהליך השימור –** **Moods and the conservative process**

בולאס בפרק 6 בספר, מתאר דינאמיקה מרתקת בה רגעים משמעותיים בטיפול, בעלי חשיבות מכרעת בהבנת תהליכי ההעברה, מיוצגים בטיפול על ידי שינוי במצב הרוח של המטופל. בולאס מפנה את תשומת הלב שלנו המטפלים, לקלוט יסודות חשובים של חוויות בין-אישיות מהעבר, שבאים לידי ביטוי ***אך ורק*** באמצעות מצבי רוח של המטופל. כלומר בטיפול, בניסיון שלנו, לחפש בחושך מה היה אז ושם בבית הראשון, אצל ההורים הביולוגיים, בולאס מציע לנו פנס, העוקב אחר מצבי הרוח המשתנים בטיפול, ככלי ללמוד על איכות הקשר הראשוני. בולאס טוען כי כאשר אדם נכנס למצב רוח בטיפול, הוא עשוי לבטא מצב עצמי קדום שלו, שצף ללא ידיעה, כביטוי לזיכרון משמעותי מאינטראקציות בעבר.

מצבי רוח משתנים עשויים להיות אם כך מעין עקבות של חוויות והתנסויות ילדיים משמעותיים, בחיים העכשוויים. יתכן כי שינוי משמעותי במצב רוח של מטופל, הוא פריצה של ידוע שלא נחשב, של צל של אובייקט לתוך הקשר הטיפולי, בתקווה שהמטפל יוכל לעזור לחוויות הרגשיות, הלא מילוליות, שלא עברו מנטליזציה, להתגלות ולהיחשף בנוכחות אחר משמעותי. באמצעות מצבי הרוח המשתנים, האדם יכול לחוות מחדש ולשחזר מצבי עצמי קדומים ומורכבים מימי הינקות והילדות שמחפשים להתגלות ביחסים מיטיבים, במציאות העכשווית הבוגרת יותר. אלה מצבי עצמי ילדיים, המשתחררים בתוך מצב רוח, כניסיונות או להיצמד ולשמור על חיבור חזק לקשרי העבר או כמחאה נגד כשל סביבתי. כך לדוגמא, אדם שהוא לרוב עגמומי ומדוכא שנעשה פתאום במהלך פגישה טיפולית, עליז ושטותניק' עלול לחשוף תסוגה זמנית למצב עצמי קדום, מימי ילדותו בו התעלה והתכחש לקדרות ועצבות של הוריו (עימם בסופו של דבר הזדהה) דרך צחוק ופרצי אושר, המנסים לזכות להכרה מהורים מגבילים ומצומצמים. הטענה של בולאס היא כי רגישות מחודדת לאיכות מצב הרוח שנוצר בטיפול, יכולה לתת רמזים לאקלים הרגשי, שאיפיינו את היחסים המוקדמים עם ההורים. מצבי הרוח הם לעתים הרשמים הקיומיים של רגעי השבר בין הילד לבין הוריו, ובחלקם מצביעים על המגבלות של הורים להוות עבור ילדם,בזמנו, מיכל ואובייקט להתמרה. לעבודה טיפולית עם מצבי הרוח, המשמרים צדדים של השברים ביחסים של הילד עם הוריו, יש כוח ריפויי חשוב.

כותבת המטפלת נ' של מאירה בת ה- 11:

מאירה (בת 11) נולדה עם תסמונת גמילה. אימה, נטשה אותה מיד אחרי לידתה, בבית החולים. למאירה קשיים נרחבים - התפתחותיים, כולל חירשות חלקית, שיבושים בדיבור ובהיגוי, וכנראה אינטליגנציה גבולית. עד גיל שנה ושמונה חודשים גדלה בקלט חירום, ומאז, כבר כתשע שנים, במשפחת אומנה חמה ותומכת:

כותבת נ' המטפלת: "בשבועות האחרונים חשתי ירידה חזקה בכוחות וברצון לפגוש את מאירה.

תחילה ייחסתי את זה לכך שאנחנו נפגשים מוקדם בבוקר בימי ראשון. ביני לביני חשבתי: "למי יש כוח להתחיל שבוע?!" עברו בי מחשבות מאוד קונקרטיות. אולי אבטל את הפגישה? אֵיחרתי בעוד דקה ועוד דקה את שעת יציאתי מהבית, ואכן הגעתי לחדר טיפול, ממש ברגע האחרון.

במוצאי שבת האחרון, חשבתי לעצמי שאי אפשר לייחס זאת רק לשבוע המתחיל, ולסיומה של השבת. שאלתי את עצמי מה במאירה גורם לי לכזה חוסר חשק והתלהבות לעבוד. חשתי הקלה במחשבה הזו – שהקושי אולי מקורו בטרנספרנס. הרגשתי פחות אשמה, ושליבי פתוח מעט יותר עבור מאירה.

מאירה הגיעה לפגישה והתיישבה על הכיסא. חשבתי שבעוד רגע היא תקום ותתחיל כרגיל במשחקה הקדחתני, שלא מרגיש לרוב כמו משחק אלא יותר ככורח לפעול. היא לא עשתה זאת, אלא נותרה לשבת בכיסא. כך כל הפגישה ישבה בתנוחה עייפה, חסרת כוחות. שיקפתי לה את העייפות שלה "את עייפה, מותשת מכל המאמץ הזה"...  "כמה קשה להתאמץ כל הזמן, להתאמץ שיבינו אותך (מאחר ומדברת מאוד לא ברור), מתאמצת ללמוד, מתאמצת להיות חלק מהחברים." ושיקופים על הבדידות שלה - כמה קשה לשאת את כל אלה לבד, מבלי שרואים מספיק את העיייפות, המאמץ והבדידות".

המעבר בפגישה זו, וההשתנות היו חדים כל כך - ממצב קדחתני ומעט מאני, שאיפיינו את כל הפגישות שלנו עד אותו יום למצב עייף, שוקע, עצוב... מה השתנה פתאום?"

מה באמת השתנה? זו שאלה שכדאי שנחשוב עליה. אפשרות אחת לפרש את השינוי הדרמטי היא שאחרי תקופה ממושכת בה נ' המטפלת, התמודדה עם רגשות קשים של דחייה ביחס למפגש ולטיפול במאירה, היא מגיעה אחרת לטיפול. המטפלת מתארת שינוי שחל בה, באפשרות שלה להיות עם ועבור מאירה, לפגוש אותה באופן "גולמי", ולהתגבר על רגשות הדחייה העוצמתיים שחוותה. אפשר אולי לתאר זאת כמו הסכמה של המטפלת להיכנס לסוג של- MATERNAL PREOCCUPATION, כפי שויניקוט תיאר את ההתכוננות מראש של האם ללידת ילדה**. ומה קורה למאירה בעקבות השינוי שחל בנוכחותה של נ' המטפלת שלה?** בנכונות של המטפלת שלה להתגבר על רגשות הדחייה והדחף לנטוש את מאירה. יתכן כי מאירה, הגיבה באופן לא מודע ומיידי לשינוי זה, כשחוותה פתאום את נ' המטפלת שלה נוכחת ומחוייבת. אולי כבר לא צריך היה להילחם על הישארותה, לדרוש ולתבוע שתיראה אותה. איום הנטישה והאובדן הוסר, ולמאירה פתאום יש מרחב, לסגת לתוך הדיכאון שלה, להיות עם התחושות הקשות שלה כתינוקת נטושה, מוזנחת ודחוייה, ולהפסיק לפעול כל כך הרבה להשאיר צמוד אליה את המטפלת והסביבה הזמנית, שאין לה מספיק ביטחון שיישארו לצידה. יתכן כי דווקא הנוכחות הברורה, האיכפתית ומכווננת של המטפלת, איפשרו למאירה להביא באופן לא צפוי, חוויות יסודיות של דיכאון, וייאוש שמלווים אותה מתחילת חייה, כנראה כבר משלב העוברות ברחם אימה. מה שעולה כאן, הוא שכאשר, המטפלת מצליחה להיות נוכחת כאובייקט, היא פוגשת את מאירה, ילדה ותינוקת, תינוקת וילדה, מיואשת מאוד, בתקווה להתחיל ליצור ולהרחיב חוויות דיאדיות מיטיבות. הצניחה באנרגיה ובמצב רוח של מאירה, מצביעה על 'מצב עצמי' קדום, כואב וחבול המחפש כתובת לנחמה, הרגעה, הבנה והכלה.

רחמים של ג'

בן 8 הוצא מהבית בגיל 5 על רקע אלימות והזנחה קשים. למרות ש-3 אחים, שגדולים ממנו, הוצאו מוקדם יותר מחזקת ההורים, בגלל מצבי סיכון חריפים, שנשקפו לחייהם, איכשהו, רחמים הקטן נשאר אצל אימו עד גיל 5.

אני מביאה לו את סלסלת הטושים, והוא קולט את סיכות השדכן, שבקופסת הגואש.

ר: מה זה?

ג: סיכות שממלאים בשדכן כשהן נגמרות.

ר: אפשר לקחת?

ג: מה, הביתה??

ר: כן.

ג: אתה מאוד רוצה לקחת דברים מפה איתך הביתה.

ר: כן אני רוצה.

ג: אבל אלו סיכות מהדק. הן נועדו למילוי המהדק שכאן.

ר: אז אני יכול למלא?

ג: כן

רחמים מוציא פס אחד סיכות ואני אומרת לו שהוא ארוך מדי וצריך לחתוך אותו כדי שיתאים לשדכן. הוא חותך ואני עוזרת לו למלא את השדכן. ואז הוא מפרק את החלק שנשאר, ומפריד את הסיכות.

ר: עכשיו אני יכול לקחת?

ג: נראה לי שכן. זה כבר די הרוס ואי אפשר לשים בפנים סיכות מפורקות.

ר: אני לא אוהב לא

ג: לא אוהב שאומרים לך לא?

ר: כן. כן. ואז אני עושה את זה

ג: מה? מקלקל?

ר: כן

וכאן מגיעה ההזדמנות שלי לדבר על הקופסה... בפגישה קודמת הצעתי לו שוב לאחסן את הדברים שמכין, בקופסה חדשה שנתתי לו, לאחר שבעבר כבר הצעתי לו, וסירב. בהתחלה הוא הסכים, לקח את הקופסה ואף קישט אותה חלקית, עד הרגע שבו ביקש והתעקש, לקחת אותה הביתה. משסירבתי והסברתי לו שזו הקופסה שלו והיא מיועדת לחדר הזה, הוא הודיע לי שאם לא יכול לקחת אותה, אז הוא פשוט יקלקל ויהרוס אותה. וכך עשה... ואח"כ הניח אותה על הפח. אני אגב שמרתי אותה והיא אצלי בבגז' באוטו...

ג: אתה יודע, זה מזכיר לי את הקופסה מפעם קודמת.

ר: **שהרסתי?**

ג: כן. אתה יודע, הצעתי לך את הקופסה שתהיה לך בחדר הזה בשביל הדברים שאתה עושה פה, ובשביל הדברים המשותפים שלנו פה. כך גם נוכל לזכור את הדברים ולשמור עליהם

ר: אבל אני זוכר בבית. אני גם מראה לעדנה (האם האומנת) את כל מה שאני עושה.

ג: חשוב לך להראות לעדנה?

ר: כן. ודי, נו אין לי כוח. לא רוצה את הקופסה.

ג: טוב, אז אפסיק "לחפור"

הוא קולט בעין מלבן קרטון ומבקש אותו. אני נותנת לו. הוא גוזר ומבקש שאמשיך במקומו. הוא מצייר שער ומוסיף שוער.

ר: זה אני. אני משחק באצטדיון כדורגל בנתניה (עיר הולדתו)

ג: באמת? לא ידעתי. יפה מאוד!

ר: מה עוד אצייר?

ג: אולי כדור?

והוא מוסיף גם שחקן.

ר: זה גם אני. נמאס לי...

ג: ממה?

ר: אין לי כוח. נמאס לי מחשבון, מהשיעורים. בא לי למות.

ג: נשמע שממש ממש ממש קשה

ר: כן מאוד קשה. נמאס לי גם מפה

ג: קשה לך להיות פה היום

ר: כן. (אבל ממשיך תוך כדי לצייר וגם יוצא ציור יפה)

אני רוצה להראות לעדנה (והוא עושה צעד אל עבר הדלת...)

ג: אבל היא לא פה

ר: אבל היא כן פה! (אורו עיניו) היא למעלה!

הוא פותח את הדלת ויוצא, ואני בעקבותיו. כמובן שהיא לא מחוץ לחדר ורחמים מאוכזב. הוא ממשיך לחפש אותה גם בחוץ ועוד מחזיק בתקווה עד שאנחנו מגיעים לשפת המדרכה.

מה קרה לרחמים? למה באמצע שגוזר ומצייר מגרש כדורגל, הוא נתקף בייאוש כל כך קשה והוא מצהיר שנמאס לו לחיות? בפגישה אנחנו רואים שרחמים, מביא לטיפול רצונות מאוד חזקים שלו, אולי אפילו נכון לתארם כדחפים עזים על רקע חסכים ותחושות ריק קשות. הוא מאוד רוצה לקחת הביתה לעדנה, אם האומנה, יצירות וחפצים מחדר הטיפול, הוא נדחף לפרק ולהרוס חפצים, המגע שלו עם העולם מאוד קונקרטי, דברים לא נשמרים אצלו בפנים, במציאות נפשית-פנימית, אלא אם כן הוא ממש מחזיק אותם בשתי ידיו, ומאפשרים לו לקחת אותם הביתה. כל סירוב או הצעה לשמור בזיכרון את המציאות, בעזרת הקופסא שנשארת בחדר, נחווית על ידו, כדחייה ועושק, וכנראה מחייה חוויות של כאב עצום וכעס בהן לא קיבל את מה שהיה זקוק לו. למטפלת ג' יש מעט מאוד מרחב להציע בין 2 הקצוות שעולים באינטראקציה עם רחמים. היא יכולה או למלא את משאלותיו, ולתת לו לקחת הביתה כל מה שמבקש, או שהוא יהרוס הכול. נדמה לי שבלי לשים לב, המטפלת, מוצאת עצמה, מעבירה לרחמים מסרים של אכזבה, מכך שאינו מסוגל להפנים את הקשר המיטיב לאורך זמן, ולבסוף עם נימה של ייאוש היא מרשה לו לקחת הביתה את מה שהרס וכבר לא שווה כלום. בולאס בהמשך לחשיבתו של ויניקוט ופרנצי, מניח כי המטופלים משחזרים את חיי הינקות שלהם בהעברה, בלי להיות מודעים לכך, עד שהמטפלת נאלצת דרך תהליכי הזדהות השלכתית, לחיות מחדש חלקים מההיסטוריה הזאת. כלומר, אולי רחמים מחייה דינאמיקות שמקורן בעבר הרחוק, ומזמין את המטפלת באופן לא מודע, ללמוד בדרך חווייתית איך זה מרגיש להיות בן לאימא שלו, שמתייחסת אליו כתובעני, בור ללא תחתית, והורס הכול וגם את הקשר. ג' ורחמים נמצאים ביחד בקשר מלא בכמיהה ותקווה להתמלא, שמׅדרדר מאוד מהר לאכזבה, קלקול והרסנות ומשאלות מוות. רחמים כמהה למילוי, הוא רוצה עוד ועוד, וגם להראות הכל לעדנה, אבל פגיע מאוד לחוויות של התרוקנות ודיכאון.

**שנאה אוהבת** – **Loving hate**

בפרק 7 בספר הקרוי, '*שנאה אוהבת*', בולאס מציע להתחקות אחרי יחסים מורכבים בתוך משפחות, בין תינוקות או ילדים והוריהם, המבוססים על **חיבורים בין שנאה ואהבה**. בתיאוריה הפסיכואנליטית המוקדמת החל מפרויד האב דרך אנה פרויד וקליין שנאה הרסנית קשורה ליצר המוות וההרסנות. ויניקוט לעומת פרויד, וקליין הוא אחד התיאורטיקנים הראשונים, שהתעקש לעמוד על התפקיד החיובי בהתפתחות של השנאה והתוקפנות. בולאס מעלה אפשרות, ברוחו של ויניקוט, ששנאה איננה תמיד חותרת להרס. ושקיימות אפשרויות שונות לשנאה שהיא איננה הרסנית. הוא מציע כי יש מקרים שאדם שונא אובייקט, לא כדי להרוס אותו אלא דווקא במטרה הפוכה, כדי לשמור על האובייקט. במקור, שנאה כזאת לא מתכוונת להרוס אולם היא עלולה לגרום לתוצאות הרסניות. מטרתה דווקא תהיה להפגין צורה של אהבה לא מודעת, שבולאס מכנה LOVING HATE – שנאה אוהבת. זהו מצב, שבו אדם, דווקא מתאמץ לשמור על יחסים עם האובייקט (עם האם או עם האב) דרך שימור של מוטענות רגשית שלילית עצומה, מלאה בתשוקה ביחס לאובייקט – לאימא ולאבא. ה'שנאה האוהבת' חותרת לעורר את ההורה, היא נועדה לגרום לו להתייחס אליו, כי באופן בסיסי האימא או האבא נסוגים ולא מעורבים**. מנקודת הראות הזאת שנאה איננה היפוכה של אהבה, אלא תחליף לה**, **השנאה כמו גם האהבה, הן רגשות טעונים שמחייבים חיבור בין שניים. שניהם, האהבה והשנאה, הפוכים ליחסים רוויים באדישות, ניכור וניתוק**. השונא מתוך רגש האהבה אינו מפחד מהתגמול הנקמני והזועם של האובייקט, אלא להיפך, מקבל אותו בברכה. הדבר שהוא חושש ממנו הוא אדישות, וחוסר תשומת לב מצד הזולת. בולאס מציע לנו לפרש שנאה לוהטת, כחלופה לאהבה, שכנראה איננה ניתנת להשגה.

סיגל של נ':

סיגל בת 10, נולדה לזוג הורים, שסבלו מקשיים נפשיים חריפים, שהתבטאו בין היתר באווירה אלימה ומתעללת ביניהם וביחס ל- 3 ילדיהם. עד גיל 4, שני ההורים של סיגל, בהפרש של זמן קצר, התאבדו, כך שבגיל 4 היא הגיעה למשפחת האומנה הראשונה שלה. בגיל 8 נאלצה לעבור למשפחת אומנה שנייה, בעקבות בעיות התנהגות חמורות.

תיאור משחק של סיגל בבית הבובות:

... במשחק היא מעבירה אותנו לבית הבובות השני, שם גרה המשפחה השנייה, משפחה ענייה יותר, יש לה בית גדול אבל אין לה כסף. אני משחקת את רוב המשפחה מלבד הילד, שחריג במשפחה.

אני בתור ההורים: אוי איזה באסה, לא יכולנו לעשות היום קניות.

סיגל כילד: מה, מה עשיתם הפעם?

האמא: לא עשינו שום דבר, אז לא היה לנו מספיק כסף לקניות, אז אנחנו נצטרך לאכול היום עוד פעם תפוחי אדמה.

סיגל הילד: אוף, לא רוצֶה, לא רוצֶה, אני רוצֶה היום פלאפל, פלאפל.

האבא: מצטער, אין לנו כסף כרגע לפלאפל, תצטרך להסתפק בתפוחי אדמה.

סיגל הילד: לא רוצה, אני רוצה פלאפל, אמא למה לא יכולת להיות דיילת?

האמא: אני מאד מבוגרת אני לא אצליח להיות דיילת.

סיגל הילד: מה תחליקי על התחת?

האמא: לא, אני לא אצליח לעמוד בעבודה...המון שנים הייתה לנו חנות מאד מוצלחת וקנינו בית גדול והכול, ועכשיו לא הולך, ואין כסף...אנחנו מצטערים שזה לא הולך לנו, אנחנו באמת מנסים.

ההורים: אין לנו הרבה כסף אבל אנחנו ביחד, ונסתדר עם מה שיש.

הילד: אני לא רוצה אבל, אני רוצה פלאפל, אני רעב...

אני כילד נוסף: די תפסיק לקטר כל הזמן....הילדים האחרים גם נוזפים בו.

סיגל הילד: לא, לא רוצה, אני רוצה עוד דברים, עוד ירקות. בוא נעשה גינה.

האבא: אין לנו כוח לשתול גינה.

סיגל הילד: צועק בהתבכיינות, אני רוצה פלאפל עוד פעם ועוד פעם.

ההורים: מנסים לנחם ולהתנצל ולהבטיח לעתיד והילד ממשיך לבכות ולהגיד שהוא רעב והולך למות, והאמא מנסה להגיד שיש תפוחי אדמה טובים, מיוחדים שהכינה אחרת. הוא מתחיל לבכות, והאמא ממשיכה לנסות לפייס ולהזמין לאכול. הילד מתחיל שוב עם אני רוצה פלאפל (כמו תינוק) מתחיל לפנות לאחים, ולדרוש מכולם פלאפל. כל האחים מתעצבנים עליו שיפסיק לבקש ולהתבכיין ולדרוש משהו שאין ושייסתפק במה שיש.

סיגל לא מוותרת. היא חווה את ההורים והאחים שלה, כמוֹנעים ממנה לקבל את מה שהיא רוצה, בעצם, את מה שהיא חייבת. סיגל לא מוכנה להשלים עם ההיעדר. העמדה של ההורים, שאין מה לעשות, וכבר אין לנו יותר, כמו פעם לתת לך, משגעת אותה. היא מוכנה לריב איתם, להעליב ולצעוק עליהם, לדרדר את היחסים, ולא בשום אופן, להשלים עם החוסר. סיגל חייבת להגיע לשובע, היא לוחמנית מאוד כי ההעדר, מרגיש כמו סוג של מוות. המטפלת נ', דרך דמויות ההורים והאחים, לא מצליחה להרגיעה ולא לנחם אותה. האופציה שהיא מציעה, נחווית כנוֹכחוּת חסרת אונים ולכן, בלתי אפשרית לסיגל. הצרכים הבסיסיים שלה הופכים למלחמה, למאבק לא מתפשר. היא מביימת בפגישה התקף טנטרום, קשה מאוד להכלה, שמייצר רגשות שנאה, דחייה ואנטגוניזם. קשה לקלוט את הנזקקות הגדולה שלה, במאבק הזה. עבור דינה זוהי מלחמת הישרדות מול חוסר האונים של משפחתה. היא חייבת אותם אחרת. כולם אומרים לה: "נו כבר תוותרי", אבל כנראה שעבורה, המלחמה, הכעס והשנאה עדיפים על פני הויתור.

ולדוגמא האחרונה (והארוכה) שלנו היום:

דינה של צ':

דינה בת חמש וחצי נמצאת באומנה מגיל שנה וחצי, הוצאה מחזקת הוריה, על רקע מחלות נפשיות קשות של ההורים וחוסר מסוגלות הורית. אימה הביולוגית על אף כוחותיה הדלים וקשיי תפקוד חריפים, מתעוררת אחת לתקופה לנהל מאבק להחזיר את דינה לחייה...

היא ניגשת לארון תוך שהיא מדלגת מעל תנור הסלילים כמה פעמים. היא מתחילה לחפש משהו בארון, בפראות האופיינית לה. אני מזיזה את התנור "שלא תיתקלי בזה". אני מתקרבת לארון ואליה כדי לשמור (עליה? מפניה?) ולעזור לה בחיפוש. והחיפוש הופך קדחתני ומבלגן. "איפה זה?" אומרת דינה, ***כאילו מחפשת משהו ספציפי, אבל בפועל נראה שאין לה מושג מה היא רוצה.*** היא מוציאה ומחזירה חבילת פלסטלינה, מוציאה ופותחת בפראות חבילת מכחולים, ומוציאה שניים חדשים, מושכת בברוטאליות דפים מהארון ואז מתחילה להוציא בקבוקי גואש. תוך כדי, דברים נופלים ומתבלגנים. תנועותיה אימפולסיביות ומהירות, היא מוציאה מספר צבעים, מניחה על הרצפה וכבר באה לפתוח את הצבע האדום. אני נזכרת באֵימה, בפגישה מלפני שנה או יותר, בה דינה שפכה כמויות של צבע אדום, שהספיג ניירות, ועיתונים ומרחה אותו בכוונה ובפראות על פני השולחן כולו וכמעט על פני כל החדר... אני מנסה לעצור אותה-

אני- "רגע דינה. אם את רוצה לעשות בגואש אפשר, אבל לא ככה, לא כאן..."

דברי רק מלהיטים אותה יותר, ואני נאלצת להחזיק בבקבוק שבידה בכוח כדי למנוע את הפתיחה והשפיכה.

אני- "לא דינה. אנחנו נשב בשולחן, נשים עיתונים, יש לי פה קרטון ביצים..."

דינה- (נאבקת איתי על הבקבוק)- "לא רוצה קרטון ביצים!"

אני- "אם את רוצה בגואש זה חייב להיות לפי הכללים שלי"

דינה- "לא רוצה כללים!"

אני- "אני יודעת...את שונאת את הכללים האלה...אבל זה כדי לשמור עלייך ועלי"

דינה- לא!

אני- את זוכרת מה היה לנו פה פעם עם הגואש האדום?

דינה- מביטה בי בחיוך ממזרי, ועונה "לא זוכרת"

אני- "בטח שאת זוכרת! אני לא מוכנה שדבר כזה יקרה שוב... אני אשמח לתת לך לצייר בגואש אבל לא ככה..."

במהלך השיחה הזו אנחנו במאבק ממש פיזי על בקבוק הגואש האדום. כל אחת מנסה למשוך לכיוונה בכוח, עד שאני מצליחה. היא משולהבת, וישר חוטפת לידיה בקבוק אחר, וכבר פותחת אותו. אני מדמיינת איך עוד רגע היא תשפריץ גואש לכל עבר, וגם אני משולהבת לגמרי בתוך המאבק, ומצליחה לסגור ולחטוף אותו מידיה. אני אוספת מהר את כל הבקבוקים בידי. היא מנסה להוציא מהארון בקבוק או שניים שנותרו, ואחר כך גם בקבוק ענק של דבק לבן (בלי מכסה!!) ואני מצליחה לקחת מידיה את כל הבקבוקים ומרכזת אותם בקצה הרחוק של השולחן. אני מתייצבת כשומרת ומרחיקה את דינה שמנסה להגיע אל הבקבוקים. המלחמה נמשכת, ואני לא מוותרת. דינה יורדת לרצפה ועוברת מתחת לרגליים שלי ומנסה להתרומם מכיוון אחר. היא עדיין משולהבת ונהנית מהמאבק הזה. אני ממשיכה להגיד מידי פעם משפטים על הכללים, שהיא שונאת, ומזכירה לה שוב מה היה עם הגואש. דינה מפסיקה לנסות להגיע לגואש, אך אני נשארת על המשמר.

דינה - אני לא שונאת כללים

אני- לא? אז אולי זה רק הכללים שלי שאת שונאת?

דינה- לא נכון. היא לוקחת את קופסת הבובות שעל השולחן הקטן מאחוריה ומתחילה לזרוק אותם לעברי.

אני- דינה לא! היא ממשיכה לזרוק לכיווני אבל לא עלי. אחר כך היא שופכת את תכולת סל התחפושות לרצפה- "אולי יש כאן תחפושת בשבילי". לוקחת את החרב, ומנופפת בה כלפי ופוגעת בי.

אני- דינה, לא!

דינה- זה כואב. עוצרת וזורקת מידה את החרב, וחוזרת ומעיפה את הבדים והפריטים בפראות לכל עבר. פתאום עוצרת כשבידה בד לבן. נראה שנזכרה במשהו, ובבת אחת אומרת "אה. אני רוצה משחק..." אני מבינה שנזכרת במשחק "פרה עיוורת" שלפני כמה חודשים שיחקה בו איתי, לאורך מספר פגישות. אני תמיד ה"פרה" אבל היא מתחבאת מתחת לשולחן, ולא מאפשרת לי אף פעם להגיע אליה...

דינה עוברת בבת אחת מפיזור לאיסוף, ומתחילה להרים בערבוביא את הדברים מהרצפה לסל.

דינה- נו! תעזרי!

אני עומדת רגע אחד בהלם -את רוצה שנחזיר הכל כדי שנוכל לשחק פה?...דינה מהנהנת.

דינה- את זוכרת את המשחק הזה ששיחקנו...?

אני- כן. באמת צריך לפנות את החדר בשביל זה. מתחילה לאסוף עם דינה, לפנות את כל הבלאגן בחדר הצידה. דינה מכבה את האור.

דינה: ... יש חושך.

אני- רוצה שנפתח את הוילון שיכנס קצת אור?

דינה- ממש לא. צריך חושך. היא מושיטה לי את חיתול הבד של התינוקת, ואני מכסה בו את עיני ומתחילה לחפש אותה.

להפתעתי היא לא רצה להתחבא כמו תמיד, במקום שלא אוכל להגיע אליה. להיפך, נשארת יחסית קרוב אלי ואפילו משמיעה קולות שעוזרים לי למצוא אותה, אך כשאני מתקרבת לגעת בה, הקולות הופכים לצרחות מבהילות. אני נבהלת והיא חומקת בצחוק-צווחה. אחרי פעמיים ותוך כדי שאני אומרת שנבהלתי מהצרחות החזקות שלה, אני מצליחה להתקרב למרות הצרחות המבהילות ולגעת בה. דינה אומרת שלא ספרתי עד 10 ולכן אין לי נקודה. המשחק חוזר על עצמו ואני מוצאת אותה ונוגעת בה שוב.

אני- הייתי צריכה ללמוד שלא להיבהל מהצרחות החזקות שלך כדי להצליח להגיע אלייך...

דינה- רגע. מדליקה את האור וגוררת את עריסת הבובה-התינוקת, מפינתה למרכז החדר. כעת היא משתמשת בעריסה כדי לסמן גבול. מסבירה לי שמותר לי להתקרב רק עד העריסה, ולא לעבור אותה.

אני- אוי...אני כבר יודעת שאת תתחבאי שם, מתחת לשולחן. העריסה של התינוקת תפריד בינינו ולא אוכל להגיע אלייך...

דינה- (בתקיפות) "אסור לך לעבור אותה! אם תעברי אני אמחא כף ואסמן לך שעברת..."

אני- כן. אני זוכרת את זה טוב מפעם שעברה. זה מבאס, כי אני לא אוכל למצוא אותך.

דינה- אבל אולי אני גם אצא...יש **סיכוי** כזה.

אני- כן? אולי תצאי?? אז אני אקח את **הסיכון** הזה!

דינה- עכשיו שימי... היא נותנת לי את חיתול הבד הלבן, לקשור את העיניים, ואז סוגרת שוב את האור. אני נעמדת לפי בקשתה בדלת שבקצה החדר, סופרת עד 10. היא משמיעה קולות ממתחת לשולחן. אני נאנחת ומתקדמת, עד שנתקלת בעריסה ונעצרת. מושיטה את ידי קדימה בחוסר אונים שמוכר לי היטב "אני לא יכולה להגיע אלייך". לאחר כמה רגעים אני מרגישה פתאום את שיער ראשה של דינה וקוראת "הנה את!" אני מורידה את הכיסוי ולא מאמינה, שנתנה לי למצוא אותה. דינה מבקשת שנשחק שוב ואני חוזרת לדלת עם הכיסוי, ושוב סופרת ומתקדמת עד העריסה. הפעם היא נותנת לי לחכות יותר זמן, ואני מתיישבת בתסכול על יד העריסה מושיטה יד אחת קדימה (היא לא מוכנה שאושיט גם את השנייה) וחוזרת שוב ושוב על המשפט "אני לא מצליחה...אני לא יכולה להגיע אלייך..."

דינה- אבל אני יכולה... ידי פוגשת את ידה המושטת לעברי, ואני שוב מורידה את הכיסוי ומופתעת לגלות, שדינה הרחיקה את העריסה עוד יותר במשחק האחרון

אני- ואוו, כמה זה רחוק ממך. שמת את זה כל כך רחוק, שבאמת לא היה לי סיכוי... איך הגעת אלי?! את ממש התאמצת כדי להגיע אלי.

דינה נשכבת מתחת לשולחן ומראה לי כיצד מתחה את גופה וידה כדי להגיע אלי, ואני חוזרת בהלם על כך שהתאמצה כל כך.

להרגשתי, הטקסט המצמרר הזה, מדבר בעד עצמו. יש כאן החייאה של יחסים מאוד אינטנסיוויים של התגוששות פיזית לא מתפשרת מחד, ונתק ומוגבלות חסרת אונים מנגד. הפגישה מתחילה במאבק פיזי די כאוטי, בין דינה וצ' המטפלת שלה. דינה מחפשת בפראות משהו, שעוד לא ידוע לה. המטפלת מתעקשת בסמכותיות על גבולות הסטינג, לא מוכנה לתת לדינה למחוק ולבטל את נוכחותה ועמידותה, ומזכירה לדינה תוך כדי המאבק הפיזי על חוקי החדר, אירועים משותפים מעברן: "את זוכרת מה היה לנו פעם עם הגואש האדום?" יש, מסתבר לשתיהן כבר עבר משותף, המטפלת מכירה היטב את דינה וערוכה אליה. המטפלת לא מוותרת, היא מתעקשת על הכללים, ומתעקשת לעזור לדינה לווסת ולרסן את עצמה. הביחד שלהם מבחינה רגשית, עוצמתי מאוד, אי אפשר להתעלם מדינה. אחרי התעקשות מתמשכת של המטפלת להנכיח את ההחזקה שלה של הסטינג, מתפתח משחק חדש. משחק בחושך, בלי אור, אי אפשר ממש לדעת מה קורה מסביב. משחק בו יש פרה עיוורת (אולי עם עטינים מלאים בחלב), עיניה מכוסות, והיא לא מצליחה להגיע לילדה בגלל מכשולים שרירותיים שונים (המיוצגים בין היתר על ידי עריסת תינוק). יש כאן תמונה כמעט הפוכה מקודמתה. בחלק הראשון דינה נלחמת נמרצות בצ', וזוכה במגע פיזי קרוב ומלחיץ. בחלק השני, דינה ממחיזה, מרחק, אובדן דרך, עיוורון, וחוסר יכולת להגיע לידי מגע וקשר. דינה מכניסה את המטפלת שלה לתוך חוויה קשה של מוגבלות, חיפוש נואש, נפרדות קשה ומאיימת רוויית חרדה. במילים אחרות, הצל של האובייקט, חוויות העזובה והיעדר הקשר, משנות הינקות, קמו לתחייה בחדר כמו גם הניסיונות הסוערים לאלץ את המטפלת להיות עימה במגע קרוב. והפעם, כך נראה, בזכות הנוכחות הרגשית, הלא מתפשרת של המטפלת, עמידותה והתעקשותה לא לוותר על הקשר, דינה היא דווקא זו שמצליחה לוותר לרגע על העמדה הסדיסטית ומתעללת, ומאפשרת לצ', לעתים להתקרב ולהתחבר אליה. הנתק וחוסר האונים מהעבר, עוברים טרנספורמציה בחדר הטיפול.

לפני סיום, אני שוב רוצה להודות למטפלי המרכז הטיפולי ששלחו לי כל כך הרבה חומרים עשירים. במהלך ההכנות, עודד, פסיכולוג שעובד בי-ם שלח לי את השיר של יהודה פוליקר: "הצל ואני" מתוך האלבום: "פחות אבל כואב". השיר מולחן בעוצמות נואשות, כמעט צועקות כמו הטונים, שפגשנו היום אצל הילדים השונים שהוצגו.

https://www.youtube.com/watch?v=Dxt\_UAkzor4

בשיר, פוליקר מבקש אולי אפילו מתחנן אל הצל שלו בפזמון: "בוא נעוף רחוק, אתה תהיה לי כנפיים, אל חיבור דמיוני, שהיה עד עכשיו בלתי אפשרי.  בוא נקפוץ, נמריא, נעוף, אל קשר הצל והגוף. די להמשיך לברוח. אל מה שתמיד רצינו לשכוח.

נראה כי יהודה פוליקר מבין היטב את כריסטופר בולאס. תודה רבה על ההקשבה.

הצל ואני (מילים ולחן: יהודה פוליקר)

הצל שלי ואני יצאנו לדרך
השמש עמדה כך בערך
פעם אני מוביל
ופעם צל על השביל
עננים התכנסו בשמיים
התחילו לרדת טיפות מים
צילי התכנס בתוכי
המשכתי לבדי בדרכי

הרוח טלטל
הפחד טפטף וחלחל
צילי בתוכי מרעיד
מפחיד יותר מתמיד
הוא שואל לאן אתה לוקח
אני משיב לאן אתה בורח
למה תמיד קירות מוגנים
למה צל כשאור בפנים

בוא נעוף רחוק
אתה תהיה לי כנפיים
אל חיבור דמיוני
שהיה עד עכשיו בלתי אפשרי

בוא נקפוץ, נמריא, נעוף
אל קשר הצל והגוף
די להמשיך לברוח
אל מה שתמיד רצינו לשכוח

לשכוח את דלתות הבלבול
את הילד שמציץ דרך חור המנעול
בוא נעבור את הגבול
אל החופש שהיה כבול
ורק מנגינות מזכירות
שבחוץ אפשר להיות
משוחרר מכל פחד
רק כשהצל ואני ביחד

בוא נעוף רחוק
אתה תהיה לי כנפיים
אל חיבור דמיוני
שהיה עד עכשיו בלתי אפשרי
בוא נקפוץ, נמריא, נעוף
אל קשר הצל והגוף
די להמשיך לברוח
אל מה שתמיד רצינו לשכוח.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_